Die wêreld in foto’s – 5 November 2019Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. Philadelphia se Raul Neto (19) probeer Phoenix Suns se Ricky Rubio (middelregs) verdedig terwyl hy ’n doel probeer gooi tydens die eerste ronde van ’n NBA-basketbalwedstryd in Phoenix. (Foto: Ross D Franklin, AP) Pres. Donald Trump groet Kentucky se goewerneur, Matt Bevin, tydens ’n veldtog-saamtrek in Lexington, Kentucky. (Foto: Susan Walsh, AP) Leerders hou ’n optog buitekant die Indiese departement van omgewingsake teen die kommerwekkende vlakke van besoedeling in Nieu-Delhi, Indië. Vlakke van lugbesoedeling in Nieu-Delhi en die Noord-Indiese state is veral hoog in wintermaande wanneer boere landerye aan die brand steek om die grond voor te berei vir die volgende oesseisoen. Vlakke van lugbesoedeling is ook hoër ná die Diwali-viering, die Hindoe-fees van lig, wanneer mense vuurwerke afvuur. (Foto: Shonal Ganguly, AP) ’n Betoger hou ’n landsvlag van Irak in die lug tydens protesoptogte teen die regering in Bagdad, Irak. Betogers het brande gestig terwyl die veiligheidsmagte skerp ammunisie en traangas afgevuur het om die betogings te bekamp. (Foto: Khalis Mohammed, AP) Brittanje se eerste minister, Boris Johnson, praat tydens ’n kabinetsvergadering in Downingstraat 10, in die middel van Londen. Hy het gesê indien die Konserwatiewe Party die 12 Desember-peiling wen, sal hy die parlement sover kry om die skeidingsooreenkoms met die Europese Unie te bekragtig. (Foto: Tolga Akmen, AP)